Pitbull van kant gemaak ná hy glo 2 kinders byt | Netwerk24
Deur Cara-Lee Dorfling 22 September 2020 13:24
'n Pitbull wat glo twee kinders binne die bestek van 'n maand gebyt het, is van kant gemaak.
Die jongste slagoffer, 'n peuter wat volgens bronne sowat een jaar oud is, is Maandag in Agstestraat, Hillside, in Port Elizabeth deur die hond gebyt.
Volgens 'n ooggetuie wat anoniem wil bly, het die kind en sy ouers by die hond se eienaar gekuier toe die hond hom aan die kop byt.
"Dit het gelyk asof die kind aan die sagte deel van die kop gebyt is; daar was taamlik baie bloed. Die kind het gelukkig oorleef," het die ooggetuie aan Netwerk24 gesê.
Die pitbull wat Maandag deur die Animal Anti-Cruelty League (AACL) in Port Elizabeth gekonfiskeer en van kant gemaak is nadat hy 'n kind gebyt het.
Die ooggetuie beweer dieselfde hond het minder as 'n maand gelede ook 'n driejarige kind gebyt.
Volgens Beverly Rademeyer, inspekteur van die Animal Anti-Cruelty League (AACL) in Port Elizabeth, is die pitbull, wat op tussen drie en vier jaar oud geskat word, reeds Maandag gekonfiskeer en van kant gemaak.
Sy sê die eienaar van die hond is ook al voorheen amptelik gewaarsku oor sy honde se gedrag.
"Ek het dit al soveel keer gesê, 'n hond, ongeag die ras, se optrede word deur die eienaar se optrede en hantering beïnvloed. Die hond se optrede is nie sy skuld nie, dit word toegeskryf aan die eienaar."
Honde wat die grootste deel van die dag aan 'n ketting vasgemaak word, is volgens Rademeyer een van die hoofredes wat aggressiewe gedrag aanwakker.
"Honde kan nie praat nie en hul gedrag dui op hul frustrasie."
Rademeyer sê hulle is bewus van 'n tweede pitbull wat by die betrokke honde-eienaar se huis is. 'n Ondersoek word gedoen om te bepaal of dié hond ook verwyder moet word.
Kol. Priscilla Naidu, polisiewoordvoerder, het Dinsdagoggend gesê nog geen saak is in verband met die voorval by die polisie aangemeld nie.